Et fald i antallet af ansøgere på lærer- og pædagoguddannelsen bringer bekymring med sig.

- Det er noget pis. Formand for Aalborg Lærerforening, Karsten Lynge Simonsen, lægger ikke fingre imellem, når han beskriver sin overraskelse over nattens resultater. I nat har 2.469 ansøgere fået besked om, at de har fået en studieplads på Professionshøjskolen University College Nordjylland. Og mens blandt andet IT-uddannelserne på professionshøjskolen har oplevet en stigning i antallet af ansøgere, er sagen en helt anden, når det gælder læreruddannelsen. Her oplever man et fald på hele 26 procent sammenlignet med sidste år. Og det vækker i den grad en bekymring hos Karsten Lynge Simonsen. - I Aalborg har vi ikke et problem lige nu, da vi har lærere nok, selvom der er lidt problemer med at skaffe vikarer, siger han til TV2 Nord og fortsætter: - Men fra år 2030 og frem har vi problemer, og det kommer kun til at blive værre. Færre pædagoger Også antallet af ansøgere på pædagoguddannelsen på UCN er faldet sammenlignet med sidste år. På uddannelsen oplever man hele 11 procent færre ansøgere i år. Rektor på University College Nordjylland, Kristina Kristoffersen, deler bekymringen for fremtidige konsekvenser ved det faldende antal ansøgere på lærer- og pædagoguddannelsen. - Det er en udvikling, som vi skal tage meget alvorligt. Hvis vi ikke får uddannet det antal pædagoger og lærere, der er brug for, kan det true den nordjyske velfærd, siger hun i en pressemeddelelse. Kristina Kristoffersen håber dog på, at den kommende tid vil bære frugt. Det er nemlig stadig muligt at søge ledige pladser på professionshøjskolen. - Sidste år havde vi et rigtig flot efteroptag, hvor vi optog flere hundrede nye studerende på en række af vores uddannelser med ledige studiepladser, herunder lærer- og pædagoguddannelsen. Vi har en stor tro på, at det samme bliver tilfældet i år.